Пут Трансфагарашан изграђен је за време владавине Николаја Чаушескуа. Након инвазије на Чехословачку 1968. године, Чаушеску је желео да осигура брзо кретање румунских трупа у случају напада Совјетског Савеза. Наредио је изградњу пута кроз масиве јужних Карпата. Ипак, идеја за изградњу пута преко јужних Карпата, није била оригинално Чаушескова. И током шездесетих година, постојали су планови за изградњу оваквог пута, али се од реализације одустало, због великих трошкова. Крајем шездесетих година, након изградње бране Видрару, створили су се реалнији услови за изградњу. Николаје Чаушеску пронашао је старе планове и првобитно одлучио да гради пут са једном траком. Међутим, када је већ почела изградња, 1971. године, променио је мишљење и одлучио да пут ипак буде шири.